แนวทางการดำเนิน **โครงการพัฒนาการเรียนรู้แบบ Electronic-learning**

**เพื่อพัฒนาสมรรถนะครูให้สอนเพศวิถีศึกษาและทักษะชีวิตในหลักสูตรการศึกษาขั้นพื้นฐาน**

\*\*\*\*\*\*\*\*\*\*

 ตามที่ศูนย์เฉพาะกิจคุ้มครองและช่วยเหลือนักเรียน และสำนักวิชาการและมาตรฐานการศึกษา สำนักงานคณะกรรมการการศึกษาขั้นพื้นฐานได้ประสานกับสำนักงานเขตพื้นที่การศึกษาประถมศึกษา สำนักงานเขตพื้นที่การศึกษามัธยมศึกษา และสำนักบริหารงานการศึกษาพิเศษ ให้ระบุรายชื่อบุคลากรคือ ศึกษานิเทศก์ นักวิชาการ เป็นผู้รับผิดชอบการนิเทศ ติดตามและส่งเสริมพัฒนาครูผู้ที่ลงทะเบียนเรียนหลักสูตรพัฒนาครูเพศวิถีศึกษาแบบออนไลน์โดยเป็นการทำงานภายใต้โครงการพัฒนาการเรียนรู้ฯ ซึ่งมีเป้าหมาย คือการพัฒนาศักยภาพครูให้จัดการเรียนรู้เพศวิถีศึกษาให้มีประสิทธิภาพในการดำเนินงานครั้งนี้ กำหนดให้มีแนวทางการดำเนินงานเพื่อบรรลุเป้าหมายดังนี้

๑. **ศึกษานิเทศก์ หรือนักวิชาการ** ที่เป็นผู้รับผิดชอบการนิเทศติดตามภายใต้โครงการพัฒนาฯ จำนวน ๑๐๐ คน มีบทบาทหน้าที่ ดังนี้

๑.๑ เข้ารับการอบรมผ่านโปรแกรมพัฒนาครูเพศวิถีศึกษาแบบออนไลน์ ภายใน**เดือนเมษายน ๒๕๖๒**

๑.๒ เข้ารับการอบรมเชิงปฏิบัติการสำหรับผู้นิเทศติดตามและสนับสนุนครูเพศวิถีศึกษา ระยะเวลา ๓ วัน ภายใน**เดือนเมษายน ๒๕๖๒**

๑.๓ ชี้แจงกระบวนการพัฒนาครูเพศวิถีศึกษา และบทบาทของโรงเรียนในการทำงานเรื่องเพศ ตามกฎกระทรวงศึกษาธิการ เกี่ยวกับกำหนดประเภทของสถานศึกษาและการดำเนินการของสถานศึกษา ในการป้องกันและแก้ไขปัญหาการตั้งครรภ์ในวัยรุ่น พ.ศ. ๒๕๖๑ ให้ผู้เกี่ยวข้องในพื้นที่

๑.๔ ประสานผู้บริหารโรงเรียนชี้แจงเรื่องกระบวนการพัฒนาครูเพศวิถีศึกษาแบบออนไลน์ และคัดเลือกครูที่ได้รับมอบหมายให้เป็นผู้ลงทะเบียนเรียนผ่านโปรแกรมเพศวิถีศึกษาแบบออนไลน์ และรับผิดชอบการจัดการเรียนรู้เพศวิถีศึกษา โดยมีการระบุชั่วโมงการสอนชัดเจนในเทอม ๑ และ ๒ / ๒๕๖๒ โดยส่งรายชื่อครูผู้รับผิดชอบการจัดการเรียนรู้จำนวน ๑๐ คน **ภายในเดือนมีนาคม ๒๕๖๒**

๑.๕ ตรวจและประเมินแผนการสอนของครูที่ลงทะเบียนเรียนผ่านโปรแกรมพัฒนาครูเพศวิถีศึกษา เพื่ออนุมัติการผ่าน/ไม่ผ่านหลักสูตร

๑.๖ ติดตามนิเทศครูผู้สอนเพศวิถีศึกษาอย่างน้อยจำนวน ๑๐ คน โดยใช้วิธีการที่หลากหลาย ได้แก่ ลงติดตามสังเกตการณ์การสอนในชั้นเรียน การจัด plc ในโรงเรียน การใช้เทคโนโลยีทางไกลเพื่อสื่อสาร และติดตามผลการจัดกระบวนการเรียนรู้และการพัฒนาศักยภาพครูและนำข้อมูลดังกล่าวมาพัฒนาผู้สอนให้สามารถจัดกระบวนการเรียนรู้เพศวิถีอย่างมีประสิทธิภาพ และเกิดผลลัพธ์ในตัวผู้เรียน

๑.๗ กระตุ้น ส่งเสริม และสนับสนุนให้โรงเรียนและครูผู้รับผิดชอบการสอนในเขตพื้นที่รับผิดชอบ มีการวางแผนการสอนเพศวิถีศึกษาให้ครอบคลุมเด็กทุกคนในโรงเรียน และการทำงานเรื่องเพศให้ครบทั้งระบบด้านการเรียนการสอน การดูแลช่วยเหลือ การจัดกิจกรรมส่งเสริมการเรียนรู้จากภายนอกสถานศึกษา โดยให้คำแนะนำ ประสานติดต่อ เป็นต้น

๑.๘ จัดทำและดูแลฐานข้อมูลครูที่ลงทะเบียนเรียนผ่านโปรแกรมพัฒนาครูเพศวิถีศึกษาแบบออนไลน์ และโรงเรียนที่จัดการเรียนการสอนเพศวิถีศึกษา ภายในเขตพื้นที่รับผิดชอบ

๒. **สำนักงานเขตพื้นที่การศึกษา** มีบทบาทการสนับสนุนการดำเนินงานภายใต้โครงการพัฒนา ฯ ดังนี้

๒.๑สนับสนุนและการขยายผลการพัฒนาครูผู้รับผิดชอบการจัดการเรียนรู้เพศวิถีศึกษาให้ทั่วถึงและครอบคลุมทั้งเขตพื้นที่การศึกษา

๒.๒ สนับสนุนการเชื่อมโยงการทำงานร่วมกันของฝ่ายต่างๆ ภายใต้เขตพื้นที่การศึกษา ที่เกี่ยวข้องกับการจัดการเรียนรู้เพศวิถีศึกษา และการลดปัญหาการตั้งครรภ์ในวัยรุ่นในสถานศึกษา

๒.๓ ประสานการทำงานในพื้นที่กับหน่วยงานที่เกี่ยวข้อง เพื่อให้เกิดกระบวนการทำงานที่สอดคล้องกับแนวทางการทำงานตาม พระราชบัญญัติการป้องกันและแก้ไขปัญหาการตั้งครรภ์ในวัยรุ่น พ.ศ.๒๕๕๙ (มาตรา ๕ และ ๖) และกฏกระทรวงศึกษาธิการ เรื่อง กำหนดประเภทของสถานศึกษาและการดำเนินการของสถานศึกษาในการป้องกันและแก้ไขปัญหาการตั้งครรภ์ในวัยรุ่น พ.ศ. ๒๕๖๑

\*\*\*\*\*\*\*\*\*\*\*\*